Anderkant die blikweg - Events - Windhoek Express
Friday, July 19th, 2019 20:42:25
Anderkant die blikweg
Blikweg in aksie.
Yolanda Nel - Dis Rock 'n Roll. Dis Afrikaans. Eg Namibies. Dis ballades. Sielsmusiek. Dis Blikweg.
En dié groep het Vrydag hul eerste album op talle aanlynplatforms, insluitend iTunes, Google Play, Deezer en Spotify, vrygestel.
"Ons is al besig met die tweede album wat hopelik in die volgende jaar vrygestel sal word," sê Jurgens Strydom, wat sorg vir die stem en ook kitaar speel.
Sy musiekbelangstelling het later in sy lewe ontwikkel, hoewel hy uit 'n baie musikale familie kom. Hy is deur die fliek Walk the line en Johnny Cash geïnspireer. "Hy het so 'n eerlike manier van skryf gehad en ek het toe sommer dadelik vir my 'n kitaar gaan koop en myself leer speel."
Wayne Wentzel (tromme) se pa Wimpie was ook 'n groot naam in die plaaslike musiekbedryf. "Wayne het letterlik langs die speakers grootgeword," lag Jurgens. Edward Taylor, op bas, het saam met hom groot geword en musiek was in hulle are. "Hulle het van kleintyd af saam musiek gemaak."
Blikweg het onlangs hulle tweede bestaansjaar gevier en dis toe wat Jurgens aan die album begin skryf. "Ek was van die begin af vasbeslote dat Wayne op tromme moet wees," sê hy.
Edward het gevolg ná die groep waarin hy aanvanklik gespeel het, uitmekaar is. Macon Campbell was vir 'n ruk ook op kitaar, maar hy moes weens persoonlike redes uittree.
Hoekom speel hulle goeie ou Rock 'n Roll?
"Want daar is niks wat jy nie mag doen nie!" sê Jurgens wat Tsumeb toe is om die album te skryf wat eg is aan homself en aan sy moedertaal.
Aangesien hy Afrikaans is en baie beïnvloed is deur rock-musiek voor dié wegbreek, het hierdie album 'n Afrikaanse rock-album geword.
Hulle inspirasie word geput uit hul lewenservaring. "Niks is uit die duim gesuig nie en ons het nie vooraf gedink ek wonder of mense hiervan gaan hou nie.
Alles kom uit ware gevoelens, persoonlike ervarings, soms grapperig, of oor 'n persoon wat ons ken."